ג'יימס הוסקן

ג'יימס הוסקן (באנגלית: James Hosken, 6 בדצמבר 1798 – 2 בינואר 1885) היה קצין בצי המלכותי הבריטי ומראשוני רבי-החובלים של אוניות נוסעים טרנס-אטלנטיות. הוא הצטרף לצי המלכותי במהלך המלחמות הנפוליאוניות, ולאחר 20 שנות שירות פרש ועבר לצי המסחרי, בו שירת כרב החובל של אוניות הקיטור "גרייט וסטרן" (1838) ו"גרייט בריטיין" (1843). ב-1853, עם פרוץ מלחמת קרים, חזר לשירות בצי המלכותי, ושירת בו עד פרישתו הסופית ב-1868.

קורות חייו
השירות בצי המלכותי, 1810–1832
הוסקן נולד בעיר הנמל פלימות', בנם של ג'יימס הוסקן (1756–1848), קצין-משנה  בצי המלחמתי, ואליזבת' ויל (1767–?). הוא הצטרף רשמית לצי המלכותי ב-23 בפברואר 1808 (בהיותו בן תשע וחודשיים). ב-1810 החל את דרכו בצי כפרח קצינים (midshipman) באה"מ "פורמידבל" , ואת שירותו עשה בים הבלטי, בים התיכון ובים הצפוני עד סיום המלחמות הנפוליאוניות ב-1815. ב-1816 עבר את בחינות ההסמכה ללוטננט, אך לא הצליח לקבל הצבה בתפקיד זה. מ-1816 עד 1819 שירת בפריגטה "פִּיק" (Pique) באיי הודו המערבית, ואחר כך עשה שלוש שנים בצי התעלה בבריג התותחים "ווֹלף" . מ-1824 עד 1828 שירת כחובל (עוזר רב-חובלים)  בספינת המכס (revenue cutter) "סקַאוּט" (Scout), שעסקה בלכידת מבריחים. ב-9 באוגוסט 1828 הועלה לדרגת לוטננט, קיבל את הפיקוד על ספינת ההרעשה "אֶטְנָה" (Aetna) וצורף לשייטת בפיקודו של קפטן סטיבן לאשינגטון . "אֶטְנֶה" הוצאה משירות פעיל במאי 1830, ולאחריה פיקד הוסקן על ספינות הדואר  (שהיו נתונות לפיקוחה של האדמירליות) "פרינסס אליזבת'" ו"טִיריֶן" (Tyrian), שהפליגו אל איי הודו המערבית ואמריקה הדרומית. הוא פרש משירות פעיל בצי באוקטובר 1832.

רב חובל בצי המסחרי, 1833–1846
בין השנים 1833 ו-1836 היה הוסקן רב החובל של אוניית מפרשים שהפליגה בין ליברפול ואמריקה הדרומית. ב-1837 החל להתמחות בהשטת אוניות קיטור, ולקראת סוף אותה שנה התמנה לפיקוד על אוניית המשוטות "גרייט וסטרן" של חברת אוניות הקיטור בעלת אותו השם . האונייה יצאה להפלגת הבכורה שלה מנמל בריסטול  ב-18 באפריל 1838, והגיעה לניו יורק לאחר חמישה עשר ימי הפלגה, ב-23 בחודש. הייתה זו מהירות שיא, מאחר שהפלגות טרנס-אטלנטיות באוניות מפרשים מאנגליה אל אמריקה נמשכו בממוצע 34 ימים. אוניות הקיטור שקדמו ל"גרייט וסטרן" עשו זאת ב-17 ימים, אבל הוסקן הוותיק והמנוסה הצליח להגיע בשישים ושבע ההפלגות הטרנס-אטלנטיות שהאונייה עשתה בפיקודו לממוצע של 13 ימים. ב-1844 התמנה לרב החובל של אוניית הקיטור "גרייט בריטיין" של חברת "גרייט וסטרן", אוניית קיטור מדחפית בעלת גוף ברזל, ראשונה מסוגה בעולם ומי שנחשבת לאוניית הנוסעים הגדולה המודרנית הראשונה. האונייה יצאה להפלגת הבכורה שלה מליברפול לניו יורק באוגוסט 1845. בהפלגתה החמישית, בליל 22 בספטמבר 1846, עלתה האונייה על החוף במפרץ דאנדראם  באירלנד. מזג האוויר היה גרוע, והתאונה נגרמה ככל הנראה משום שהוסקן לא עדכן את מפות הניווט שברשותו, וטעה לחשוב את מגדלור St John Point, בכניסה למפרץ, למגדלור שעל האי Calf of Man , שעל פניו חלף ארבע שעות קודם לכן. לאחר כמה חודשים חולצה האונייה מן השרטון, אבל הפיקוד עליה ניטל ממנו.

המשך הקריירה הימית, 1848–1868
מ-1848 עד 1849 שירת הוסקן כמנהל נמל  וכמנהל הדואר  במושבת הכתר לבואן  במלזיה, שנרכשה זמן קצר קודם לכן מידי הסולטן של ברונאי . אחר כך שב לאנגליה ולשירות בצי המלכותי, וב-1851 התמנה לפקד על ספינת האשגרים  "בֶּנְשִׁי" (Banshee), תחילה בים התיכון ואחר כך בתעלה האנגלית. ב-26 בספטמבר 1853 הועלה לדרגת קומנדר, ובמערכה בים הבלטי של 1854–1855  פיקד על אוניית בית החולים "בֶּלאַייל" (HMS Belleisle) . בסוף מלחמת קרים הובילה אונייתו חיילים מן הים השחור חזרה לאנגליה. ביוני 1857 הועלה לדרגת קפטן, וב-1868 פרש מן הצי לגמלאות.

הוא הועלה לדרגת סגן-אדמירל באפריל 1875, ולדרגת אדמירל משנה באוגוסט 1879. הוסקן מת באילפרקוּם , בדבון, ב-2 בינואר 1885, ונטמן בבית הקברות ארנוס וייל  בבריסטול.

ב-1889 פרסמה אליזבת' אן, אשתו השנייה, קונטרס שכותרתו Autobiographical Sketch of the Public Career of Admiral James Hosken.

לקריאה נוספת
 Hosken, James (1838). The logs of the first voyage, made with the unceasing aid of steam, between England and America, by the Great Western of Bristol, also an appendix and remarks. Bristol: Great Western Steamship Company.
 Laughton, John Knox (1892). "Hoskens, James". In Lee, Sidney (editor), Dictionary of National Biography, Vol. 27. London: Smith, Elder & Co – via Wikisource.
 O'Byrne, William Richard (1849). "Hoskens, James". A Naval Biographical Dictionary. London, John Murray – via Wikisource.
 Scholl, Lars U. (July 2005). "The loss of the steamship President". The Northern Mariner, XV (3). Retrieved 16 October 2013.

קישורים חיצוניים
 "James Hosken biography" in: globalstories.ssgreatbritain.org.
 "Voyage 3 – Outward" in: globalstories.ssgreatbritain.org.
 "Voyage 7 – Outward" in: globalstories.ssgreatbritain.org.
 "No. 20819". The London Gazette. 28 January 1848. p. 281.
 "No. 24202". The London Gazette. 23 April 1875. p. 2241
 "No. 24749". The London Gazette. 5 August 1879. p. 4805.
 "Interesting people buried at Arnos Vale". Friends of Arnos Vale Cemetery. 2011. Archived from the original on 21 July 2011. Retrieved 16 October 2013.

הערות שוליים

קטגוריה:קציני הצי המלכותי הבריטי
קטגוריה:אדמירלים בריטים
קטגוריה:אנשי צבא במלחמות נפוליאון
קטגוריה:רבי חובלים
קטגוריה:בריטים שנולדו ב-1798
קטגוריה:בריטים שנפטרו ב-1885